บจ.ควบรวมกิจการ3.5หมื่นล.
ไตรมาสแรกปีนี้ มี 8 บจ.ควบรวมกิจการ 17 ดีล มูลค่ากว่า 3.5 หมื่นล้าน กระจุกในบริษัทใหญ่ อินโดรามาฯ ใช้เยอะสุด
12 เม.ย. 2555

ไตรมาสแรกปีนี้ มี 8 บจ.ควบรวมกิจการ 17 ดีล มูลค่ากว่า 3.5 หมื่นล้าน กระจุกในบริษัทใหญ่ อินโดรามาฯ ใช้เยอะสุด
น.ส.ปวีณา ศรีโพธิ์ทอง ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย เปิดเผยว่า การควบรวมกิจการของบริษัทจดทะเบียน (บจ.) ในไตรมาสแรก ปี 2555 มีจำนวน 8 บริษัท ควบรวมกิจการทั้งสิ้น 17 ดีล มูลค่ารวมกว่า 3.5 หมื่นล้านบาท
ทั้งนี้ การควบรวมกิจการในไตรมาสแรกปีนี้ คิดเป็น 37% ของดีลทั้งหมดของปี 2554 ที่มีจำนวน 46 ดีล ของบริษัทจำนวน 34 บริษัท
สำหรับการควบรวมกิจการในไตรมาสแรกปีนี้ ประมาณ 76% ของดีลเป็น บจ.ในกลุ่ม SET50 ได้แก่ บริษัท อินโดรามา เวนเจอร์ส (IVL) บริษัท ผลิตไฟฟ้า (EGCO) บริษัท ผลิตไฟฟ้าราชบุรีโฮลดิ้ง (RATCH) บริษัท ปูนซิเมนต์ไทย (SCC) และธนาคารกรุงศรีอยุธยา (BAY)
สำหรับที่เหลือเป็น บจ.นอกกลุ่ม SET 100 ได้แก่ บริษัท เอเชียซอฟท์ คอร์ปอเรชั่น (AS) บริษัท เอสเอ็มซี พาวเวอร์ (SMC) และบริษัท กรุ๊ปลีส (GL)
บริษัท อินโดรามาฯ ที่เติบโตจากการเข้าซื้อกิจการ มีทั้งหมด 4 ดีล โดยประมาณ 88% เป็นการควบรวมในรูปแบบการซื้อหุ้นของอีกกิจการ ในสัดส่วนที่ทำให้มีอำนาจควบคุมบริหารจัดการในอีกบริษัท (Share Acquisition) และที่เหลือเป็นการควบรวมในรูปแบบการซื้อสินทรัพย์ทั้งหมด หรือบางส่วนที่มีสาระสำคัญ (Asset Acquisition)
“การควบรวมกิจการส่วนใหญ่เป็นของบริษัทในหมวดอุตสาหกรรมพลังงาน ปิโตรเคมี และวัสดุก่อสร้าง เหมือนในปี 2554 ซึ่งเป็นการควบรวมกันของกิจการที่อยู่ในธุรกิจ หรืออุตสาหกรรมเดียวกัน เพื่อเสริมฐานการตลาดให้แข็งแกร่ง เพิ่มส่วนแบ่งตลาดให้มากขึ้น” น.ส.ปวีณา กล่าว
อนาคตหวังว่าการควบรวมกิจการกระจายตัวใน บจ.ขนาดกลางและขนาดเล็กมากขึ้น จะไม่กระจุกตัวในเฉพาะบริษัทขนาดใหญ่ ซึ่งตลาดหลักทรัพย์ฯ ได้ร่วมมือกับสำนักงานคณะกรรมการกำกับหลัก ทรัพย์และตลาดหลักทรัพย์ (ก.ล.ต.) และหน่วยงานที่เกี่ยวข้องในการสนับสนุนให้มีการควบรวมกิจการ สร้างโอกาสเติบโตทางธุรกิจให้ บจ. โดยการร่วมผลักดันการปฏิรูปกฎหมายผ่าน (ร่าง) พ.ร.บ.การส่งเสริมการควบรวมกิจการในตลาดทุน เพื่อส่งเสริมการควบรวมให้เกิดขึ้นต่อไป